Rådets resolution

af 25. november 2003

om "skolen som et åbent læringsmiljø, der kan forebygge og imødegå skolefrafald og manglende tilpasning hos de unge og fremme deres sociale inddragelse"

(2003/C 295/02)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

DER TAGER FØLGENDE I BETRAGTNING

1. Det Europæiske Rådet anerkendte på sit møde i marts 2000 i Lissabon den strategiske rolle, som uddannelse og erhvervsuddannelse spiller for at opnå en mere konkurrencedygtig og dynamisk vidensbaseret økonomi og for fremme af social inddragelse, beskæftigelse, social samhørighed og selvrealisering på det personlige og faglige plan, og det lagde vægt på effektiv læring, idet man søger at finde frem til metoder, der kan gøre uddannelsen stadig mere attraktiv.

2. I en resolution fra juni 2001 vedtaget af Rådet og repræsentanterne for medlemsstaternes regeringer, forsamlet i Rådet, med titlen "Fra at være udenfor til selv at kunne bestemme - fremme af unges initiativ, iværksætterånd og kreativitet" anerkendes styrkelsen af de unges rolle og kreativitet som et instrument til at forebygge og modvirke social udstødelse og som en strategi for udvikling af de unges personlige og faglige selvstændighed.

3. I Kommissionens hvidbog "Et nyt afsæt for europæisk ungdom" fra november 2001, anerkendes det, at ungdomsdimensionen skal være en strategisk prioritet og indgå i udarbejdelsen af de øvrige politikker, og det bekræftes, at Den Europæiske Union spiller en central rolle for fremme af de unges aktive medborgerskab, men også for kvaliteten af uddannelsen og erhvervsuddannelsen bl.a. gennem bedre udnyttelse af læringens ikke-formelle dimension, frivilligt arbejde, udvikling af de unges selvstændighed og iværksætterånd.

4. For at fremme disse mål betonede Kommissionen i sin meddelelse fra november 2001 "Realisering af et europæisk område for livslang læring" ligesom også Rådet i sin resolution fra juni 2002 om livslang læring betydningen af, at Den Europæiske Union støtter og stimulerer gennemførelsen af livslang læring med henblik på at skabe en læringskultur, der er en syntese af formel, ikke-formel og uformel læring.

5. Skolens bidrag til at kombinere formel, ikke-formel og uformel læring er et element, der indgår i gennemførelsen af det strategiske mål nr. 2 i rapporten om uddannelsessystemernes konkrete fremtidige mål(1), som blev fastlagt på Det Europæiske Råd i Barcelona (15.-16. marts 2002) og som omfatter: et åbent uddannelsesmiljø (2.1), gøre uddannelse mere attraktivt (2.2), støtte et aktivt medborgerskab, lige muligheder og social samhørighed (2.3).

6. I sine konklusioner fra 5.-6. maj 2003 fastsatte Rådet en række referenceværdier for de europæiske gennemsnitsresultater, der skal anvendes ved gennemførelsen af "det detaljerede arbejdsprogram for opfølgning af uddannelsessystemernes mål" og understregede under hensyntagen til de enkelte medlemsstaters udgangspunkt, at det gennemsnitlige antal af elever, der går for tidligt ud af skolen, inden 2010 skal bringes ned på højst 10 %.

7. De europæiske undervisningsministre gjorde på konferencen den 27.-28. juni 2003 i Nicosia opmærksom på den centrale rolle, som skolen spiller med hensyn til at forberede de unge til at udvikle et aktivt medborgerskab på lokalt, nationalt og europæisk plan.

UNDERSTREGER FØLGENDE

1. Ovennævnte meddelelser, resolutioner og hvidbøger fremhæver de unges centrale rolle for opbygningen af det vidensbaserede Europa og danner grundlaget for strategierne til fremme af social inddragelse af de unge og dermed deres brugbarhed på arbejdsmarkedet ved at fjerne de hindringer, de støder på, især problemet med, at de unge forlader skolen i utide, samt andre udtryk for de unges manglende tilpasning.

2. Diversificerede og fleksible uddannelsesveje er vigtige redskaber til at tilfredsstille individuelle behov og udvikle individuelle evner.

3. I den forbindelse spiller uddannelsesstederne en særlig rolle, det være sig steder for formel uddannelse, ikke-formel eller uformel uddannelse som f.eks. ungdomscentre og foreninger, herunder dem, der beskæftiger sig med frivilligt socialt arbejde som middel til at erhverve kvalifikationer og sociale færdigheder. Sidstnævnte repræsenterer en ekstra fordel for den sociale samhørighed, da det er en oplæring i samarbejde, som bidrager til at udvikle et tilhørsforhold til samfundet hos de unge og dermed et aktivt og bevidst medborgerskab.

4. [...] Den åbne koordineringsmetode skal anvendes til at supplere medlemsstaternes egen indsats for at støtte gennemførelsen af de fælles europæiske mål, idet den specifikke nationale kompetence overholdes.

ERKENDER FØLGENDE

1. Det er skolens vigtigste opgave at gøre en pædagogisk indsats for, at hver elev får det bedst mulige udbytte, får sine forventninger indfriet og får mulighed for at udnytte sine evner.

2. Skolens funktion er vigtig, fordi den kan medvirke til at værdsætte de færdigheder, de har erhvervet i forskellige sammenhænge, og som er nødvendige, for at de unge kan orientere sig, lære sig selv at kende og træffe selvstændige og positive valg i livet.

3. Det er vigtigt at fremme de unges deltagelse på forskellige niveauer af uddannelsesinstitutionernes drift.

4. Det er nødvendigt at bevidstgøre familierne og fremme deres deltagelse i skolens liv og arbejde.

5. Det er nødvendigt at fastlægge horisontale metoder, ved hjælp af hvilke uddannelses- og erhvervsuddannelsessystemerne kan virke i samspil med familierne, de eksisterende uddannelses- og erhvervsuddannelsesinstitutioner og med strukturer, som giver mulighed for uformel læring gennem fælles erfaringer (f.eks. frivilligt socialt arbejde), således at de unge erhverver de værdier, færdigheder og kvalifikationer, der er af særlig interesse for dem.

6. Man bør ligeledes i overensstemmelse med mål 3.1 og 3.2 i arbejdsprogrammet om opfølgningen af de fælles mål støtte forbindelsen og synergien mellem skolen og arbejdslivet, for at man kan stimulere den igangsætterånd hos de unge, der er nødvendig for opbygningen af videnssamfundet.

7. Man bør støtte samarbejdet og øge komplementariteten mellem de forskellige fællesskabsinstrumenter, herunder programmerne Socrates, Leonardo da Vinci, Ungdom for Europa, Den Europæiske Socialfond og retningslinjerne for social inddragelse for at effektivisere integrationen af foranstaltningerne.

OPFORDRER MEDLEMSSTATERNE OG KOMMISSIONEN TIL INDEN FOR DERES RESPEKTIVE ANSVARSOMRÅDER at fremme passende foranstaltninger, der kan gøre skolen til et åbent læringsmiljø, der kan foreslå løsninger på de problemer, som rejses af de unge selv og af andre grupper og institutioner, der bidrager til deres personlige og sociale udvikling, f.eks.:

- at fremme og støtte synergier og fælles aktioner mellem skoler og andre lokale partnere såsom frivilligt socialt arbejde, forældresammenslutninger, virksomheder, lokaladministration og andre uddannelsessteder; disse aktioner kan om muligt også finde sted i centre, hvor de kan mødes og arbejde for at fremme kommunikationen mellem generationerne og give de unge passende støtte til at planlægge og eksperimentere med deres egne holdninger og til selvrealisering på det personlige og sociale plan

- at fremme og støtte initiativer og projekter, der gennemføres af skolerne med det formål at øge de unges bevidsthed og gøre dem socialt engagerede, idet man fremmer kendskabet til og udbredelsen af god praksis i forbindelse med frivilligt arbejde, som gennemføres i skolerne og i samarbejde med skolerne

- at støtte uddannelse af undervisningspersonalet, lærere, undervisere, tutorer, vejledere og skoleledere i didaktisk praksis, organisationsmåder, viden, undervisningsmetoder og operationelle instrumenter til fremme af komplementariteten mellem formel og ikke-formel læring, da en sådan strategi kan forebygge og modvirke skolefrafald og manglende tilpasning hos de unge

- at forbedre familiens deltagelse i skolens liv og arbejde for at forebygge og overvinde forskellige former for manglende tilpasning, der er opstået inden for og uden for skolemiljøet

- at fremme udveksling af god praksis i partnerskaber, der omfatter foranstaltninger vedrørende positiv forskelsbehandling og initiativer finansieret af Den Europæiske Socialfond, der allerede er gennemført af skoler, ungdomsforeninger og frivilligt socialt arbejde, så der bliver en vekselvirkning mellem formel, ikke-formel og uformel uddannelse, og det forhindres, at unge går for tidligt ud af skolen

- at søge at udvirke, at EF-programmerne Socrates, Leonardo da Vinci og Ungdom for Europa integreres og supplerer hinanden mere effektivt, især ved fælles aktioner, og fremme samarbejdet mellem medlemsstaterne om prioriteterne i "målsætningsprocessen" for derved at støtte uformel læring og forhindre, at unge går for tidligt ud af skolen

- at sørge for, at de nye EF-programmer kommer til at omfatte foranstaltninger til fremme af denne resolutions mål.

(1) EFT C 58 af 5.3.2002.